**מיזם תנ"ך**

**התהליך שאני עברתי**

צעדתי לראשונה אל מכון הרטמן מלווה בהתרגשות עצומה ובשאלות רבות בנוגע למיזם החדשני: מהי קהילת מורים לומדת? מהם האתגרים של הוראת התנ"ך? כיצד נדע שאנחנו מייצרים שפה פדגוגית נכונה? איך תיראה הקבוצה ולאן היא תצעד? איך אני אהיה כמנחה?

כעת, לאחר מספר חודשים, אני ניצבת על קרקע בטוחה ויציבה. נותרו שאלות, אך נוצרה קבוצת השתייכות נהדרת לדון בה על שאלות אלה. מכון הרטמן מהווה מסגרת המאפשרת להביע דעות שונות ולחשוב לעומק באופן מקצועי על כל סוגיה, ואני מרגישה זכות גדולה להיות חלק מהמיזם. בחודשים האחרונים הרחבתי באופן משמעותי את השיח על המקצוע שלי, כמורה לתנ"ך, דנתי בשאלות פדגוגיות וערכיות, ויחד התייחסנו לכלים היכולים לעזור למורים לתנ"ך לשפר את השיעורים. מאז ימיי כסטודנטית לא הרגשתי שהמקצוע שלי זוכה להתייחסות כזו. סוף-סוף גם אנחנו, המורים, מקבלים הכרה שהמקצוע שאנחנו מלמדים הוא מקצוע חשוב. זו גאווה לי ולמורים שאתי להיות חלק ממיזם כזה, גאווה שאני נכנסת אתה לכיתות שאני מלמדת ולמפגשים של קהילת המורים שאני מנחה.

למדתי כל כך הרבה בזמן כה קצר. כל יום במכון הרטמן מעשיר ומספק שאלות למחשבה להמשך השבוע, וכך גם בקרב קהילת המורים. עסקנו, בין השאר, בכלים פדגוגיים המסייעים לבנות שיעור מסקרן יותר, להגדיר את הנושאים שמורים לתנ"ך צריכים להתייחס אליהם, כגון מסורת מול ביקורת, רלוונטיות לתלמידים, שיח על זהות יהודית, ונחשפנו לנושאים הקשורים לבניית קבוצת עמיתים: היכרות, אמון, הגדרת ציפיות ויצירת קבוצה המאפשרת לטעות וללמוד. חשוב לי לציין שעצם למידת התנ"ך בקבוצת עמיתים איכותית היא אתגר חיובי עבורי, מפתחת חשיבה, מהנה ומעוררת תובנות שלא היו מנת חלקי בשנים האחרונות.

בכל יום שבו אני מגיעה למכון הרטמן או עלמא אני מרגישה שאני צומחת בעוד מספר סנטימטרים. זו גדילה משמחת, הקשורה לאנשים איכותיים, עטופה במנחים מעוררי השראה, המלווים את התהליך מתוך אכפתיות גדולה ומעניקים תמיכה בכל רגע. המיזם נושא עמו חשיבה ואחריות גדולה, וקיימת אמונה שניתן לחולל שינוי אמיתי בהוראת התנ"ך. קיימת מחויבות לעשות ככל האפשר כדי שתלמידים ילמדו תנ"ך בצורה מעניינת ורלוונטית, כמו שאני זכיתי ללמוד כתלמידה. המטרה העומדת לנגד עינינו היא שהתלמידים יראו את התנ"ך כחלק בלתי נפרד מחייהם וירצו לחזור ולקרוא בו בהמשך חייהם.